Dan l-aħħar kelli proposta ta' intervista dwar żagħżugħ li pparteċipa fil-ġostra riċenti li saret f'San Ġiljan u li rnexxielu jkaxkar diversi unuri fiha. B'hekk bix-xieraq kien li nintervistah fuq din il-paġna, sabiex insir nafuh aktar mill-viċin u fuq kollox jirrakkontali dettalji minn din it-tradizzjoni lokali. Qed nirreferi għal Carden Mizzi. Għandu tmienja u għoxrin sena, minn Pembroke u xogħlu huwa ta' customer care officer u graphic designer. Iħobb ħafna l-baħar, il-ħwejjeġ, il-karozzi u s-safar. Meqjus bħala persuna ċajtier u ferrieħi, li jmur tajjeb tista' tgħid ma' kulħadd. Xi drabi jħobb jaqbad ħafna ma' dak li jkun, imma kulħadd jaf kif inhu l-karattru tiegħu – bla ħażen ta' xejn. Carden ilu jieħu sehem fil-ġostra għal dawn l-aħħar tmien snin. Din is-sena kienet waħda ta' suċċess għax qatt ma basar li fi tliet kompetizzjonijiet li kellhom mifruxin fuq tlett ijiem, kien ser iġib l-ewwel, it-tieni u jerġa' l-ewwel post. Kulħadd konxju li hija kompetizzjoni perikoluża. B'hekk ridt inkun naf kif normalment iħejji ruħu tajjeb għaliha. "It-tradizzjoni tal-ġostra tmur lura għal żmien il-medjuevu, kif fil-fatt wieħed isib meta jfittex fuqha u f'pajjiżna hi waħda tradizzjonalment popolari f'ċelebrazzjonijiet ta' festi. Hemm ukoll xi ħaġa simili għaliha li ssir fil-karnival li jsibuha aħjar bħala l-kukkanja. Preparamenti għal dan kollu tista' tgħid li ma tantx hemm, diment li tkun fit u moħħok hemm. Xi ħaġa interessanti għal min iħobb is-sogru. Ma tafx tkunx se tweġġa' jew jekk hux se tkun l-aħħar ġirja tiegħek! Trid il-bilanċ u l-ħeffa għax jew int jew l-arblu hemm fuq. Din is-sena onestament ma nafx x'ġara, iżda nemmen li tkun għalik, bħalma fis-snin ta' qabel rebaħ ħaddieħor. Nemmen li tkun f'moħħok li tissogra iktar" beda jgħidli Carden. Ta' min jgħid li Carden jieħu sehem fil-ġostra fil-lokalità ta' San Ġiljan għall-festa ta' San Ġiljan. Din hija t-tmien sena li għadu kif ħa sehem fiha, u għall-grazzja t'Alla qatt ma kellu inċidenti. "Għalkemm din is-sena kienet speċjali, ġieli ħadt premijiet oħrajn tul dawn is-snin u ħadt darba oħra biss l-ewwel, eżatt erba' snin ilu, iżda din is-sena kienet sorpriża", tbissem jghidli. Ridt inkun naf x'tip ta' premjijiet ikun hemm abbinati mal-ġostra, u infurmani li l-premjijiet jkunu trofej ippreżentati mill-isponsors, li ta' kull sena jkunu hemm għalihom sabiex jagħtu spettaklu tul il-kosta Ġiljaniża. Il-ġostra normalment hija abbinata mal-festa tar-raħal. Mingħajr ma trid xħin issemmi l-festa ta' San Ġiljan, apparti n-nar u l-qubbajt, tiġi f'moħħok il-ġostra li ssir fuq il-moll tal-Banis. Din iżżomm it-toroq ta' madwar il-kosta mimlija nies wara l-marċ ta' filgħodu, għax kulħadd ikun qed jistenna b'reqqa l-kompetizzjoni biex eżatt wara joħroġ San Ġiljan! Ir-regolamenti tal-ġostra dejjem jiġu reveduti Għall-benefiċċju tal-qarrejja, tlabt lil Carden ifissirli l-ġostra fi kliemu u minn xiex tkun magħmula preċiżament. "Il-ġostra hi bhal meta ngħidu, l-ġirja biż-żwiemel li ssir fit-telgħa tas-Saqqajja, fir-Rabat. Iżda din issir ħdejn ix-xtajta għax għandek bżonn il-baħar biex tagħmilha. Fuqha jkollha mħallat xaħam, ġieli lanqas jien stess ma nkun naf x'fih u lanqas inkun nixtieq inkun naf għax faċilment nitqalla', jiġifieri kultant aħjar ma nkunx naf. Nassumi li ż-żewġt irħula ewlenin f'pajjiżna fejn din hija popolari fiż-żminijiet sajfin, huma l-Imsida u San Ġiljan u dejjem nippruvaw inqajmu interess fiha, iżda kif għedt qabel, hija xi ħaġa perikoluża u li wieħed jaħsibha darba darbtejn qabel jittanta xortih għax jaf ix-xorti tittanta lilu u tiġih ħażina", fissirli Carden. Tkellimt miegħu wkoll dwar il-prinċipji u r-regoli tal-ġostra, u xi kemm jipparteċipaw fiha, u jekk fuq kollox jistgħux jipparteċipaw nisa fil-ġostra. Fil-fatt spjegali li r-regolamenti dejjem jiġu rreveduti, għax kull sena jitgħallmu affarijiet ġodda u x'jista' jsir u dejjem iżidu r-regolamenti biex kemm jista' jkun inaqqsu is-sogru li wieħed iweġġa'. Għalkemm dan dejjem ikun għalxejn. "Waħda mir-regolamenti fundamentali li suppost wieħed għandu dejjem isewgi hu li xħin tkun ser taqa' ma tibqax tissogra l-ġirja tiegħek għax hemm jibda l-inkwiet li tweġġa'. S'issa dejjem irġiel konna kemm ili nieħu sehem jien, iżda n-nisa jistgħu jikkompetu", għarrafni Carden. Fil-ħajja privata tiegħu, Carden huwa persuna bieżel, u jaħdem żewġ xogħlijiet, għalkemm wieħed mix-xogħlijiet tiegħu aktar iqisu bħala passjoni tiegħu. Fil-fatt aktar 'il quddiem jixtieq li jifrex aktar fuqu. Dan ix-xogħol jikkonsisti f'estetika u disinji fuq vetturi u hemm minnu li ġie apprezzat kemm f'Malta u kif ukoll barra minn Malta. Ħallejt f'idejh sabiex jelabora aktar dwar dan il-fatt dwaru stess. Estetika fuq karozzi, dgħajjes u muturi "Ix-xogħol qatt ma kien l-ikbar ħabib tiegħi, iżda sforz id-dixxiplina li tawni l-ġenituri tiegħi tul tfuliti, tgħallimt li biex nieħu xi ħaġa rrid nagħmel sagrifiċċju għaliha u xejn ma jiġi mix-xejn. Meta lestejt l-iskola u dħalt fid-dinja tax-xogħol, din il-ħaġa apprezzajt xi tfisser fil-verità. Naħdem filgħodu li hu x-xogħol prinċipali tiegħi mit-Tnejn sal-Ġimgħa. Nispiċċa kuljum għall-ħabta tal-5.15pm, minn hemm ġirja d-dar, ninħasel u nerġa' noħroġ u mmur il-Mosta fejn hemmhekk inkompli l-ħidma tiegħi li sa ftit ta' xhur ilu kienet waħda intensiva b'ħinijiet twal. Illum il-ġurnata ġejt kostrett innaqqas il-ħin tiegħi mix-xogħol li tant inħobb nagħmel għax ħassejtni li qed neżisti flok ngħix. 'Il quddiem nixtieq li nifrex iktar xogħli fuq il-linja li llum il-ġurnata dejjem qed tikber fejn tidħol l-estetika ta' kif jidhru l-karozzi, d-dgħajjes u l-muturi. Ħafna jqisuha iktar bħala arti, milli xogħol. Biex tasal fl-artiġjanat trid tkun tħobb dak li tagħmel u mhux tara l-finanzi biss. Xi ħaġa li forsi ħafna ma jifhmux. Illum ili nagħmel dan ix-xogħol għal kważi ħames snin waħdi u dejjem nitgħallem minn dak barrani u nipprova nagħmel aħjar fejn nista' u naqla' l-kritika kif għandu jkun. Kelli xogħli espost fuq rivisti għal tliet darbiet s'issa fi tliet snin u diversi artikli onlajn u bloggs barranin, fosthom l-Ingilterra, l-Italja, il-Ġermanija u l-Greċja", spjegali sodisfatt Carden. Barra dan kollu, Carden isostni wkoll li l-baħar jagħtih is-saħħa u l-enerġija. Naqbel miegħu għax jiena l-istess niġġennen għas-sajf u għall-baħar. Minn dejjem kien imur il-baħar u tista' tgħid li trabba fih. Illum kważi saret komuni li min ikun iħobb il-baħar faċilment issiblu xi opra tal-baħar. Fil-fatt Carden huwa wieħed minnhom. Minn dejjem xtaq li xi darba jkun jista' mqar iqatta' lejl jew bħalma jagħmlu ħafna, tmiem il-ġimgħa fuq il-baħar. "Bid-dgħajsa, ix-xogħol ma jista' jilħqek qatt, diffiċli li jdejqek xi ħadd u jekk iddejjaqt xi mkien, tista' ssuq u tmur fejn trid – dejjem importanti li jkollok tazza nbid tajba u kumpanija tajba", tbissem jgħidli Carden. Kumbinazzjoni il-ġostra wkoll għandha x'taqsam mal-baħar. Fil-fatt min jaf sew lil Carden, kulħadd jafu li ma jaħsibhiex darba tnejn jew tlieta, meta jara xi ħaġa ta' sogru. Kif ammetta miegħi, huwa persuna li jħobb jidħol għalihom u minn hemm beda kollox għall-ġostra. Xi darba kien jimxi fuqha u xħin jara l-għoli u x-xaħam kien jaqbeż. Illum jiġri fuqu! Fi kliemu, t-trick tagħha hu s-sogru tal-ħajja! Fl-aħħar nett Carden jittama li b'din l-intervista ser ikun ta' eżempju għal ħafna, sabiex fil-ħajja ħadd u qatt ma għandu jaqta' qalbu, għax kulħadd beda minn xi mkien u bis-sempliċità, issa kemm int kapaċi tistinka biex dik ix-xi ħaġa sempliċi tagħmilha suċċess. "Bħala attività interessanti l-ġostra, nissuġġerixxi li dawk imħajrin, jaħsbuha aktar minn darba qabel jippruvawha, għax mill-bogħod tidher sabiħa, iżda xħin tkun fuqha storja ohra", temm jgħid Carden.